google/wiki40b huggingface dataset:
Oleander kraftverk

Oleander kraftverk er et oljekraftverk med tilleggsenheter for gassdrift i delstaten Florida i det sørøstlige USA. Det har en installert produksjonskapasitet på 680 MW, fordelt på 1+1 turbiner. Dette er et av delstatens mindre fossile kraftverk målt etter installert produksjonseffekt. Anlegget ble påbegynt omkring 1999 og stod ferdig i 2002. Brenselkilden er olje eller naturgass.
Archiearinae

Utseende

Middelsstore, noe tettbygde målere. Kroppen er kledt med lange, utstående hår som gir dem et "bustete" utseende. Forvingene er brun- eller gråspraglete, vanligvis med antydning til lyse tverrbånd. Bakvingene er enten oransje (slektene Archiearis og Boudinotiana) eller hvite (slekten Leucobrephos) med mørk ytterkant og en mørk flekk ved innerkanten.

Levevis

Disse artene flyr om dagen i solskinn, gjerne tidlig på våren. Larvene lever på ulike busker og løvtrær.
Laksmarkdalen naturreservat

Laksmarkdalen naturreservat var et naturreservat som ble opprettet 4. desember 1992 i Vevelstad kommune i Nordland. Området ble den 29. mai 2009 innlemmet i Lomsdal-Visten nasjonalpark.
Sinnes

Sinnes er en bygd som ligger i Sirdal kommune, helt øverst i Vest-Agder. Bygda er hovedsenteret i Øvre Sirdal og ligger 550 moh.
Bygda har egen skole, Sinnes skule. Skolen er en fådelt 1. - 10. skole.
Bygda har 2 skisenter Ålsheia, og Tjørhomfjellet. Disse to anleggene er koblet sammen og utgjør tilsammen det største alpinanlegget på sørvestlandet.
Om vinteren arrangeres det flere alpint og langrennskonkurranser i området. Et av de største arrangementene er Sesilåmi som er et 52 kilometer langt skirenn fra Brokke i Setesdal til Sinnes i Sirdal.
Det finnes også en golfbane ved Kvævemoen kapell, som ligger ca. 4 km nordøst for bygda.
Sinnes er et svært populært tur og hytteområde for innbyggere fra Stavanger, Sandnes og Jæren området. 
Sinnes har preposisjonen på foran seg når det snakkes om stedet.
Jan Pytlick

Spiller

Pytlick var som spiller en talentfull playmaker for den lokale klubben GOG Gudme, men måtte legge opp allerede som 19-åring grunnet en alvorlig skulderskade.

Trener

Etter skulderskaden begynte Pytlick som trener. Som 23-åring tok han over kvinnelaget til GOG Gudme, og vant tre strake mesterskap med moderklubben.
I 1998 etterfulgte Pytlick suksesstreneren Ulrik Wilbek, da han tok over som landslagssjef for det danske kvinnelandslaget.
Han klarte ikke å følge opp Wilbeks to strake EM-gull under Håndball-EM 1998 da han tapte EM-finalen mot Norge, men tok to år senere OL-gull under Sydney-OL etter å ha slått Ungarn i OL-finalen.
Etter å ha vunnet gullmedalje på hjemmebane i 2002-EM, gjentok Pytlick OL-gullet fra Sydney under Sommer-OL 2004 i Aten.
Pytlick valgte å legge opp etter 4.-plassen i Håndball-VM 2005, men fraværet ble kortvarig da arvtakeren Brian Lyngholm ble sparket etter en skuffende 11.-plass i 2006-EM. 11.-plassen resulterte i at Danmark ikke kvalifiserte seg til Håndball-VM 2007 og Pytlick tok igjen over landslagsjobben.
Plysjpanne

Biologi

Plysjpanne blir cirka 14 cm lang og kan veie opp mot 16 g, men hanner veier i snitt cirka 14,9 g og hunner cirka 13,4 g i Bolivia. Arten har en karakteristisk og svært tettvokst signalgul panneflekk, som er opphavet til det norske navnet. Ellers er fjærdrakten kastanjebrun på undersiden og opp over kinnene, og grålig med et snev av olivengrønt på oversiden og stjerten, som er halvlang. Den mørkegrå nebbet er kraftig, men kort og bredt.
Sovekommune

En sovekommune (også bokommune, drabantkommune) er en kommune der en stor del av arbeidstakerne i kommunen pendler til andre kommuner, og benytter seg av kulturtilbud og annen sosial infrastruktur i nabokommunen. Navnet kommer av at innbyggerne angivelig bare bruker kommunen til sove i.
Det er vanligvis kommuner som ligger nær de store byene som blir kalt sovekommuner. Bykommunene har ofte interesse av kommunesammenslåing med de nærliggende sovekommunene for å ta del i skatteinntektene fra arbeidstakerne.
Noen sovekommuner: Løten, Øyer, Klæbu, Malvik, Lørenskog, Nittedal, Lier.
Vestlig musikk

Vestlig musikk er de musikksjangrene som først dukket opp i den Vestlige verden (Europa og kontinentets tidligere kolonier) inkludert europeisk klassisk musikk, amerikansk jazz, country og western, popmusikk og rock and roll. Ordet Vestlig kan være feilvisende, da definisjonen på den vestlige verden har endret seg over tid, og på bakgrunn av inkluderingen av sjangere som er påvirket av vestlig musikk.
Kommandoflagg

Kommandoflagg er et flagg eller en vimpel som heises på orlogsskip for å angi hvor sjefer for flåteenheter oppholder seg.

Norge

I Norge er kommandoflagg som benyttes i Forsvaret basert på orlogsflagget med tillegg av et varierende antall stjerner tilsvarende offiserens gradsnivå. Stjernene er hvite i Sjøforsvaret, gule i Hæren og Luftforsvaret. Admiraler og generaler har fire stjerner, viseadmiraler og generalløytnanter tre, kontreadmiraler og generalmajorer to, flaggkommandører og brigaderer en stjerne. Flaggoffiserer med lavere grad har vimpler i nasjonalfargene.
Monark

De europeiske monarkenes makt og betydning

De fleste monarker har i dag bare en symbolsk rolle; som et symbol for land, nasjon og statsmyndighet. Monarken symboliserer også tradisjon og kontinuitet. Formelt kan de likevel ha en meget stor makt i henhold til grunnlovene. Svært få av de vestlige monarkene har i dag anledning til å delta i partipolitikken, verken som debattant eller som stemmeberettiget. Men det skal finnes eksempler på at de vesteuropeiske monarkene har tatt opp viktige samfunnsproblemer over partipolitisk nivå. Når de ytrer seg, kan det  utløse en debatt. I Norge skjer dette bl.a. i Kongens kringkastede nyttårstale. Derimot er det regjeringen og ikke kongen som ytrer seg i Trontalen som kongen leser opp ved Stortingets åpning.

Kongelig innflytelse

Dagens monarker kan ha skaffet seg betydelig erfaring og kunnskap gjennom sitt virke. De kan derfor drøfte samfunnsspørsmål med statsministeren og statsrådene, men kan ikke ta opp partipolitiske spørsmål uten å komme i strid med sin rolle. Norges konge utpeker den nye regjeringssjefen etter den avgående statsministerens anbefaling. Da Norge i 1928 utnevnte landets første arbeiderpartiregjering, var det kong Haakon VII som personlig tok dette initiativet på bakgrunn av den parlamentariske situasjonen.
Kongen personlig hadde, før 1905, en anledning iht. Grunnloven §78, til å nekte å underskrive en ny lov, noe som kunne utsette lovens ikrafttredelse betydelig ved at loven ble sendt tilbake til Odelstinget for ny behandling. Grunnloven §79 sier at isåfall må to påfølgende Storting stemme for loven for at den skal bli gyldig uten Kongens samtykke. Etter 1905 er det regjeringen og ikke kongen personlig som kan utøve slike rettigheter.

Monark i krig

I et konstitusjonelt monarki, som det norske, har kongen i henhold til Grunnloven den øverste og avgjørende makt i alle grunnleggende saker, men det er underforstått at det er kongens råd (Regjeringen) som skal utøve makten. Kongen skal ikke utøve regjeringsmakten, men kun underskrive vedtakene. Noe annet kan bare gjelde i nasjonale krisesituasjoner. Kong Haakon VII utøvde slik makt da Tyskland invaderte Norge i 1940 og da daværende regjeringssjef Johan Nygaardsvold i statsråd på Hamar var klar til å overgi seg. Dagen etter, den 10. april avviste kong Haakon den tyske sendemannen dr. Curt Bräuers krav om å utnevne en regjering ledet av Vidkun Quisling.

Titler og utmerkelser

Kongen har en viss myndighet overfor medlemmene av kongefamilien. Det er kongen personlig som tildeler prinser og prinsesser deres titler. Monarken innstifter, godkjenner og deler selv ut de kongelige ordener og medaljer i henhold til diplomatisk protokoll og fortjeneste. I Norge er det egne ordensråd som avgjør dette for de offisielle ordenene.
Smedasundet

Smedasundet er et sund i Haugesund kommune i Rogaland. Det skiller fastlandet med sentrum fra byøyene Risøy og Hasseløy. Smedasundet er en god havn for småfartøy. På fastlandssiden ligger Indre kai. Her anløper Flaggruten, som forbinder Haugesund med Stavanger og Bergen, og rutebåt til Røvær. Kaien er i nyere tid blitt byens viktigste utelivsområde. Her ligger også to av byens hoteller.
Smedasundet kan ha fått sitt navn med bakgrunn i det var en smed i sundet, og derav navnet Smedasundet. En annen grunn til navnet kan være det danske ordet «smed», som betyr smal: Det smale sundet.
Aegus (Micraegus) falcicornis

Utseende

En nokså liten (11 - 17 millimeter), avlang, svartbrun hjortebille. Hannens hode er bredt og flatt, kjevene (mandiblene) nokså lange, slanke og sigdformede med en kraftig, innoverrettet tann nær roten og en kortere, skrått oppoverrettet tann nær midten. Pannen er bredt, U-formet innbuktet foran. Antennene er kraftige med en tre-leddet klubbe. Hodet er nokså matt, fint og spredt punktert. Pronotum er rektangulært med avrundede bakhjørner, nokså blankt, fint og spredt punktert. Dekkvingene er jevnbrede, noe flate, med markerte punktstriper. Ytterkanten er kledt med korte, gulbrune hår. Beina er brunlige. Hunnen ligner hannen bortsett fra at hun er mindre,  at hode og kjever ikke er forstørrede, hode og pronotum er ganske tett og grovt punkterte.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt på Borneo.
Give kirke

Inventar

I forbindelse med en restaurering ble det gamle alterbordet fjernet. Under arbeidet fant man stumper av glassmaleri fra ca. 1300, på et av dem sees runer. 
Alteret er en krusifiksgruppe fra 1905 og under står alterbordet fra samme tid. Kirkens tidligere altertavlemaleri fra 1849 av Lucie Ingemann er hengt opp i kirken. 
Prekestolen er fra ca. 1600; i feltene i fronten er det bilder av de fire evangelistene. Oppgangen til prekestolen er gjennom et hull i triumfveggen. På prekestolens lydhimmel sees våpen.
Døpefonten er fra 1100-tallet og utført i granitt. Den er dekorert med blant annet fantasidyr rundt kummen. 
Orgelet er fra Marcussen & Søn og er fra 1986. Det har 22 stemmer, fordelt på to manualer og pedal.

Kalkmalerier

I forbindelse med ombyggingen i 1904-05 ble det avdekket kalkmalerier på veggene i koret. Bare østveggens kalkmalerier kunne bevares. De ble restaurert av Eigil Rothe. Kalkmaleriene er datert til slutten av 1100-tallet. 
Eigil Rothe tolket motivene som Johannes Døperens historie, men dette ble bestridt av Poul Nørlund, som mente det var en eremitt-legende eller Sankt Eustachiuslegende. Sankt Eustachius levde femten år som trell hos en bonde, men ble hentet tilbake til keiserens hær. 
Den gulbrune bakgrunnen skal illudere gull. Leppeblomstmotivet i kronfrisen ble benyttet over hele landet i denne perioden. Ornamenter i fotfrisen og i trærne kjennes fra Ål kirke. 
Kalkmaleriene ble gjenrestaurert av Egmont Otto Lind i 1932.
Bolgar (by)

Bolgar (russisk: Болгар, [tatarisk] (latinsk): Bolğar) er en by i Republikken Tatarstan i Russland. Den ligger ved elva Volga, rundt 90 km sør for Kazan. Innbyggertall: 8 655 (folketelling 2002).
Den historiske byen Bolgar ligger like i nærheten.
Dagens by ble grunnlagt i 1781. Den ble kalt Spassk fram til 1926, deretter Spassk-Tatarskij til 1935, og så Kujbysjev (til ære for Valerian Kujbysjev) til 1991, da den endelig fikk sitt nåværende navn, Bolgar. I 1953 ble byen flyttet fra stedet den ble grunnlagt og nærmere den historiske byen, på grunn av byggingen av Kujbysjev-reservoaret og oversvømmelsen av den opprinnelige byen Spassk.
Nicagus japonicus

Utseende

Små, ovale, brune hjortebiller. Kroppen er tett kledt med korte, lyse, oppstående hår. I likhet med andre Aesalinae har de ikke noen påfallende likhet med andre hjortebiller.

Levevis

Disse artene finnes i sandete områder, som sanddyner og sandete levebredder. Larvene er ukjente men lever sannsynligvis nede i sanden.

Utbredelse

Arten er utbredt i Japan.
Ole Petter Lossius

Lossius-utvalget

Lossius var distriktslege på Rødøy, jobbet i Oslo Helseråd og Helsedirektoratet og fikk sin spesialistutdanning på Gaustad sykehus og Sentralsykehuset i Fredrikstad før han ble utnevnt til fylkespsykiater i Østfold i 1964. Som leder for «Lossius-utvalget» og «Lossius II-utvalget» utredet han «NOU 1985:34 Levekår for psykisk utviklingshemmede», som la grunnlaget for HVPU-reformen. 
I 1988 fikk han Kongens fortjenstmedalje i gull.
Asbjørn Krag

Asbjørn Krag er en fiktiv privatdetektiv og hovedperson i flere av Stein Rivertons kriminalfortellinger.
Krag er i de fleste fortellingene en tidligere politimann, nå privatdetektiv. Han beskrives som middelaldrende, skallet, med mustasje og lorgnett. I noen fortellinger er han imidlertid fortsatt ansatt i politiet, og har et noe annerledes utseende. Dette skyldes at disse fortellingene opprinnelig var Knut Gribb-noveller, publisert i magasinet Lys og Skygge 1908–09 under psevdonymet Kristian F. Biller.
Krag-figuren er i noen romaner navnløs. I disse fortellingene understrekes hans psykologiske evner og «demoniske» virkning på de mistenkte.
Asbjørn Krag ble introdusert i fortellingen Mordet i D… Gade 63 i 1904, og antas å være bygget på den virkelige politimannen Mikal Rønning. Krag døde (ifølge Sven Elvestad) i 1928.
Varda

Varda Elentári er en Vala i J.R.R. Tolkiens univers, Midgard. Hun er Manwës kone. Hun er den mektigste av de kvinnelige Valaene.
Da Melkor først begynte å skape sin strid, så Varda tankene hans og hatet ham. Melkor frykter og hater Varda mest av alle Valaene.
Hun er den av Valaene som er elsket og æret mest av alvene. Det sies at Varda er for vakker til at det kan beskrives med ord. I hennes ansikt stråler Ilúvatars lys. Hun bor med Manwë i Valinor. Varda skapte stjernene med doggen fra Telperion, sølvertreet av de to trær.

Navn

Varda betyr storslått eller høytliggende på Quenya, og Elentári betyr Stjernedronning. Et annet tilnavn er Tintallë som betyr Stjernetenneren.
På Sindarin er hun også kjent som Elbereth (Stjerne-dronning), Gilthoniel (Stjerne-tenneren) og Fanuilos (evig-hvit). På Telerin er hun kjent som Baradis.
I primitiv Quenya hun er kalt for Barathī, som er fra gammel Sindarin som igjen er Barathi.
I Adûnaic, hennes navn er Avradî.
Hun har også flere andre tilnavn: Tenneren, Fruen av stjernene, Dronning av stjernene og Snehvit. Dette er oversettelser av hennes alviske navn.
Bare det å si navnet hennes Elbereth, kan skade de mørke tjenerne, som i kampen mellom 
Nazgûlene og hobbitene ved Blåstertopp.

Vardas stamtre

Ilúvatar
___________|_     |  
 |          |     | 
Melkor    Manwë = Varda
Selv om Varda og Manwë begge har Ilúvatar som far blir de ikke sett på som søsken, Men Manwë og Melkor blir sett på som brødre i Ilúvatars tanke.
Tony Popovic

Landslaget

Tony Popovic spilte 58 landskamper for Australias herrelandslag. Han ble tatt ut i Australias tropp til Fotball under Sommer-OL 1992, FIFA Confederations Cup 2001, FIFA Confederations Cup 2005 og VM i fotball 2006.
Tonnerre

Historie

Margarete av Burgund grunnla i 1293 et hospice for syke og fattige, Hôpital Notre-Dame des Fontenilles. Det tjente senere som forbilde for Hôtel-Dieu i Beaune.

Vennskapsbyer

Tonnere har et partnerskap med byen Montabaur i Rheinland-Pfalz (Tyskland).
Dneproges

Dneproges eller Dniprohes, også kjent som DnjeproGES I-II, er et vannkraftverk i Ukraina. Det er et av Europas største, og var verdensdelens kraftigste vannkraftverk da det ble opprettet i 1932. Demningen ligger ved elven Dnepr i byen Zaporizjzja. Det får også noe vann fra Krementsjuk-reservoaret lengre oppe i elven. Installert effekt er 1 569 MW.
Vannkraftverket ble bygget i forbindelse med den sovjetiske GOELRO-planen på 1920-tallet. Dette var en periode der Sovjetunionen gjennomgikk en hurtig industrialisering, og Dneproges ble bygget med det formål å levere strøm til aluminiums- og stålverk i nærheten. Dneproges ble derfor svært viktig i utviklingen av industribyer som Zaporizjzja og Dnipro.
Dneproges ble påbegynt i 1927 og var klart til bruk i oktober 1932. Den hadde da 560 MW effekt fordelt på ti turbiner. Under andre verdenskrig ble kraftverket forsøkt sprengt både av sovjetrusserne og tyskerne, og etterhvert totalt ødelagt. Produksjonen kunne ikke gjenopptas før i 1950. Kraftverket ble videre utvidet i perioden 1969-80, med installasjon av dagens hovedkapasitet i 1972: 9 turbiner à 72 MW, og 6 turbiner à 105 MW.
Dammen er i dag over 800 meter lang og 61 meter høy, og produserer 3,6 TWh (milliarder kilowattimer) årlig. Da den ble bygget økte den Dneprs vannstand med 37 meter, og gjorde hele elven seilbar. Prosjektet ble i sovjettiden brukt som propagandaeksempel på hvilke fremskritt sovjetmakten brakte med seg. Etter Sovjetunionens fall ble anlegget privatisert.
Ermir Lenjani

Landslaget

Han ble tatt ut i Albanias EM-tropp til EM i Frankrike 2016.
IUCNs rødliste

Species Survival Commission (SSC)

Species Survival Commission (SSC) er et organ i Verdens naturvernunion (IUCN), et vitenskapelig nettverk av mer enn 10 000 frivillige eksperter, fordelt i mer enn 140 spesialistgrupper. SSCs oppgave er å føre tilsyn med all verdens arters tilstand og trusler, herunder også oppføring på IUCNs rødliste. SSCs spesialistgrupper jobber med bestemte grupper eller arter.
Nye vurderinger for oppføring på rødlista skjer i henhold til kategoriene og kriteriene i gjeldende versjon. Det gjelder også oppdateringer av vurderinger gjort i henhold til tidligere versjoner av lista.

Årsaker til utrydding av arter

Mer enn 90 prosent av alle organismer som har levd på kloden vår er alt utryddet. Når nye arter oppstår, for å passe inn i økologiske nisjer i konstant endring, dør gamle arter ut (i en naturlig prosess).
Arter som havner på rødlista har som regel en negativ bestandsutvikling, men årsakene kan være mange. I de fleste tilfeller skyldes det tap eller fragmentering av habitatet, for eksempel gjennom avskoging eller at landområder tas i bruk til andre formål, eksempelvis som nye jordbruksarealer eller boligformål. Andre årsaker er forurensning og klimaendringer. Også overbeskatning er et problem for mange arter, spesielt for arter som utnytes kommersielt.
Arter som havner på rødlista blir kategorisert etter ulike kriterier og får en status, som over tid kan endre seg. Dette arbeidet ledes av SSC, gjennom spesialgrupper som jobber med spesielle grupper eller arter. Nedenfor finnes en grunnleggende oversikt over ulike kategorier som tildeles. Hver kategori kan dessuten tildeles en rekke ulike tilleggskoder av ulik betydning. Disse blir ikke videre presentert her, men det finnes en (engelsk) forklaring på IUCN rødlistes hjemmesider.
Presidentvalget i USA 1928

Nominasjoner

Den sittende presidenten, Calvin Coolidge, erklærte tidlig at han ikke ville søke gjenvalg, til tross for et rykte som en populær og dyktig president. De tre hovedkandidatene i Det republikanske parti ble dermed handelsminister Herbert Hoover fra California, tidligere guvernør Frank Lowden fra Illinois og Senatets majoritetsleder, Charles Curtis fra Kansas. Ved partiets landsmøte i Kansas City i Missouri ble Hoover valgt med stort flertall. Etter å ha kommet på tredjeplass i presidentnominasjonen, ble Curtis valgt til visepresidentkandidat med desto større flertall.
Kampen om hvem skulle være Det demokratiske partis presidentkandidat var helt åpen, men spekteret av mulige kandidater ble raskt innskrenket til guvernør Al Smith fra New York, kongressrepresentant Cordell Hull fra Tennessee, senator James A. Reed fra Missouri og tidligere senator Atlee Pomerene fra Ohio. Ved partiets landsmøte i Houston ble Smith en klar vinner. Han ble da den første irsk-amerikaneren og katolikken til å bli nominert som et av de store partienes presidentkandidat. (Det var imidlertid ikke før presidentvalget 1960 at en katolikk, John F. Kennedy, ble valgt til president.) Joseph Taylor Robinson ble valgt til visepresidentkandidat.
I de mindre partiene ble Norman Thomas fra New York og William Z. Foster fra Illinois valgt til presidentkandidater for henholdsvis Socialist Party of America og CPUSA. I Prohibition Party vurderte man å støtte Herbert Hoovers kandidatur, men man valgte til slutt å nominere William F. Varney fra New York.

Valgkamp

Den folkelige og sjarmerende Smith fant sitt motstykke i Hoover, som var så stiv og kjedelig at Det republikanske parti måtte «rykke inn annonser for å gjøre ham mer menneskelig». Republikanerne hadde fikk æren for det økonomiske oppsvinget i 1920-årene, noe som utvilsomt gav Hoover et gunstig utgangspunkt for sin valgkamp. Han var den første republikanske presidentkandidaten som klarte å vinne Texas. De øvrige sørstatene forholdt seg i all hovedsak lojale til demokratene. Mange afroamerikanske velgere håpet at Smith, med sin innvandrerbakgrunn, støttet integrering. At katolikker og Ku Klux Klan stod i et motsetningsforhold, gjorde også at mange afroamerikanere festet lit til Smith.
Smith hadde to store heftelser ved seg: Han var av irsk avstamning, og han var katolikk. Irsk-amerikanere ble på denne tiden hånet for sin bondske bakgrunn, og frykten for katolisismen var overveldende i det stort sett protestantiske USA. Gjennom hele valgkampen ble det påstått at Smith hadde sverget overfor paven at USA skulle bli katolsk, at han ville annullere protestantiske ekteskap, at protestantiske barn skulle erklæres uekte, at bibellesing ville bli forbudt, og at hans kone ville skjemme seg ut og «få Washington, D.C. til å stinke kål og hjemmebrent.» Smith ble også kritisert for sin motstand mot Volstead Act, som forbød omsetting, transportering og produksjon av alkohol.
Black Dog kraftverk

Black Dog kraftverk er et varmekraftverk ved Burnsville i Dakota County, delstaten Minnesota i det nordlige USA. Det har en installert produksjonskapasitet på 512 MW, fordelt på 4 blokker / turbiner. Operatør er Xcel Energy Co.
Anlegget ble bygget ut i årene 1952–1960. Brenselkilden er bitumenøst kull, og naturgass.
Metamorf bergart

Undergrupper

Bergartene i denne gruppen deles inn i to undergrupper, kontakt- og regional metamorfose. Felles for de begge er at dette er bergarter som på et tidspunkt har forandret seg. Både magmatiske og sedimentære bergarter kan omdannes til en metamorf bergart.

Kontaktmetamorfose

Dette skjer når magma trenger opp på jordskorpen og krystalliseres. Da blir varmen fra denne prosessen avgitt til bergartene rundt, og resultatet er at disse blir «stekt» (omkrystalisert). Det er varmen som blir avgitt som er den viktige omdannelsesfaktoren for denne typen metamorfe bergarter. Det er sjelden at det oppstår nye strukturer i bergartene. 
Marmor er et eksempel på vanlig kalkstein som omkrystaliserer ved kontaktmetamorfose.

Regional metamorfose

Som regel skyldes denne formen for metamorfose at store områder med sedimentbergarter blir presset ned i grunnen, der trykket og temperaturen er høyere. Den kan være snakk om 5 – 15 km dybde, og temperaturen kan ligge fra 200 – 800 °C. Overstiger temperaturen 800 °C vil bergarten smelte til magma.
Rekrystalliseringen av mineralene skjer mens det er i fast form. Og det er hovedsakelig vann som sirkulerer mellom mineralkornene som transporterer grunnstoffene fra de oppløste mineralene til de nye. Hvor mye omdannelse som finner sted, er avhengig av hvilket trykk og temperatur bergarten blir utsatt for. Sedimentære bergarter som er dannet under overflatebetingelser forandrer seg kraftig. Mens grovkornede bergarter som har størknet ved høy temperatur, forandrer seg lite.
Trykket er mye sterkere ved regional metamofose enn ved kontaktmetamorfose. Derfor er forskjellene i de to såpass store. Leirskifer som blir omdannet under regional metamorfose vil vokse under et lett trykk, for eksempel under en fjellkjede. Mineralene vil som resultat av trykket bli liggende parallelt, og det fører til at det blir mange vannrette lag i denne bergarten. Den vil da lett løse seg opp i disse lagene. Vi sier da at bergarten er blitt skifrig.